DEMCO โชว์กำไร Q2/61 พุ่งเกินเท่าตัว รับรายได้ขาย-บริการพุ่ง
DEMCO โชว์กำไร Q2/61 พุ่งเกินเท่าตัว รับรายได้ขาย-บริการพุ่ง มั่นใจครึ่งปีหลังต่อต่อ หลังจ่อประมูลงานใหม่เต็มสูบ
15 ส.ค. 2561

นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยว่าภาพรวมผลการดำเนินงานในงวดไตรมาส 2/61 บริษัทมีกำไรสุทธิ 50.51 ล้านบาท เพิ่มขึ้น 128.91% จากงวดเดียวกันปีก่อน ขณะที่มีรายได้รวม 1,175.44 ล้านบาท เพิ่มขึ้น 24.10 % จากงวดเดียวกันของปีก่อน
ขณะที่งวด 6 เดือนแรกของปี 2561 มีกำไรสุทธิ 128.31 ล้านบาท เพิ่มขึ้น 70.94 % จากงวดเดียวกันของปีก่อน และมีรายได้รวม 2,459.45 ล้านบาทเพิ่มขึ้น 12.58% สาเหตุที่เติบโตเนื่องจากการรับรู้รายได้งานสายส่งและสถานีไฟฟ้าภาครัฐ ทั้งนี้ในครึ่งปีแรกบริษัทฯ มีรายได้จากการบริการอยู่ที่ 1,922.08 ล้านบาท คิดเป็น 78.15% ของรายได้รวม ส่วนรายได้จากการขายอยู่ที่ 512.93 ล้านบาท คิดเป็น 21.85 % ของรายได้รวม
ทั้งนี้ บริษัทฯประเมินว่าในครึ่งปีหลังแนวโน้มผลประกอบการน่าจะดีกว่าครึ่งปีแรก เนื่องจากมีแผนเดินหน้าประมูลงานใหม่อย่างต่อเนื่อง โดยล่าสุดได้เตรียมความพร้อมยื่นประมูลงานติดตั้งสายส่ง และสถานีไฟฟ้าของการไฟฟ้าฝ่ายผลิตแห่งประเทศไทย หรือ กฟผ. ซึ่งมีมูลค่าโครงการออกสู่ตลาดประมาณ 1 หมื่นล้านบาทต่อปี จากมูลค่าโครงการรวมทั้งหมดที่จะเปิดประมูลราว 5 – 6 หมื่นล้านบาทภายในระยะเวลา 5 ปี
สำหรับงานที่คาดว่าจะประมูลเพิ่มเติมระหว่างปีนี้ เช่น งานของการไฟฟ้าส่วนภูมิภาค มูลค่าประมาณ 7,000 ล้านบาท งานนำสายไฟฟ้าลงดินของ กฟภ.3,000 ล้านบาท การไฟฟ้านครหลวง มูลค่าประมาณ  400 – 500 ล้านบาท และยังมีงานระบบสายไฟเบอร์ออปติค ธุรกิจสื่อสาร มูลค่า 1,200 ล้านบาท และธุรกิจผลิตเสาโครงเหล็กปีนี้ คาดว่าจะได้งานอีกประมาณ 300 – 400 ล้านบาท
ส่วนธุรกิจต่างประเทศ ปัจจุบันอยู่ระหว่างการเสนอราคาโครงการสถานีไฟฟ้าย่อยในสาธารณรัฐแห่งสหภาพเมียนมา ขณะที่โครงการก่อสร้างสถานีไฟฟ้าย่อยใน สปป.ลาว คาดว่าจะก่อสร้างแล้วเสร็จภายในปี 2561  ซึ่งการขยายงานไปต่างประเทศเป็นไปตามนโยบายที่จะลดความเสี่ยงการพึ่งพารายได้จากงานรับเหมาในประเทศเพียงด้านเดียว
สำหรับการลงุทนในโครงการพลังงานลม และพลังงานแสงอาทิตย์ บริษัทฯจะรับรู้ส่วนแบ่งกำไรปีละประมาณ 160 ล้านบาท ซึ่งขณะนี้ยังไม่มีแผนการเข้าลงทุนธุรกิจไฟฟ้าเพิ่มเติม แต่บริษัทฯจะเน้นงานรับเหมาก่อสร้างด้านวิศวกรรมไฟฟ้าทั้งสถานีไฟฟ้า สายส่งแรงสูง รวมถึงงานพลังงานทดแทนประเภท Private PPA เป็นหลัก